Snipetorp

Snipetorp er Skiens eldste boligkvarter som overlevde bybrannene i 1854 og 1886. Her finner man igjen det gamle Skien med sammenhengende trehusbebyggelse fra slutten av 1700-tallet. Snipetorp var en av de gamle innfartsveiene til byen, og her var det liv og røre i de mange verkstedene og skjenkestedene. Den jevne byborger holdt til her. I dag er de fleste husene restaurert og er et meget attraktivt boområde. De tidligere meget velstående foreldrene til Henrik Ibsen flyttet til Snipetorpgata 27 med fem barn i 1843 etter Knud Ibsens konkurs, da de fikk bo i et hus som tilhørte Knud Ibsens halvbror Christopher Blom Paus. Henrik Ibsen selv bodde her i maksimalt tre måneder før han flyttet videre til Grimstad. 

Siden 1987 har Snipetorpmarken blitt arrangert hvert år den siste søndagen i august. Dette markedet har utviklet seg til å bli det største enkeltarrangementet i Skien på seinsommeren med 130 boder der det selges en rekke hjemmelagde produkter. Det er Snipetorp og omegn velforening med 50-60 hjelpere som arrangerer markedet. Overskuddet går i sin helhet til forskjønning av området.

Over 10 000 mennesker besøker Snipetorpmarken hvert år og den har etter hvert blitt en del av «Festuka i Skien».

 Eksterne lenker 
 Snipetorp og omegn velforening

Kategori:Bydeler i Skien
Kategori:Kulturmiljøer av nasjonal interesse